 PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)

1. Pripravovaný právny predpis:

Návrh vyhlášky Ministerstva spravodlivosti Slovenskej republiky, ktorou sa mení vyhláška Ministerstva spravodlivosti Slovenskej republiky č. 291/2005 Z. z. o vzdelávacom poriadku správcov v oblasti konkurzu a reštrukturalizácie v znení neskorších predpisov.

2. Základné ciele právnej úpravy:

Cieľom návrhu vyhlášky je upraviť spôsob vykonania špeciálnej správcovskej skúšky tak, aby bola zabezpečená nestrannosť, objektívnosť, transparentnosť a najmä efektívnosť skúšobného procesu. Na tento účel sa navrhuje upraviť spôsob vykonania špeciálnej správcovskej skúšky prostredníctvom písomného testu, ktorého súčasťou je jazykový test a vypracovanie prípadovej štúdie, ustanovuje sa spôsob ich bodového hodnotenia, vytvára sa možnosť spätného overenia  hodnotenia písomného testu a prípadovej štúdie a upravuje sa spôsob verejného oznámenia výsledkov špeciálnej správcovskej skúšky. 

3. Zhodnotenie súčasného stavu:

Podľa zákona č. 8/2005 Z. z. o správcoch je účelom špeciálnej správcovskej skúšky posúdiť skúsenosti a zistiť odborné právne a ekonomické vedomosti uchádzača, ktoré sú potrebné na riadny výkon správcovskej činnosti správcu zapísaného v oddiele špeciálnych správcov zoznamu správcov, vrátane overenia znalostí v oblasti finančnej analýzy a riadenia podnikov. Podrobnosti vykonania špeciálnej správcovskej skúšky upravuje vyhláška Ministerstva spravodlivosti Slovenskej republiky č. 291/2005 Z. z. o vzdelávacom poriadku správcov v oblasti konkurzu a reštrukturalizácie v znení neskorších predpisov, ktorá predpokladá vykonanie špeciálnej správcovskej skúšky ústnou formou v slovenskom jazyku, ktorej súčasťou je jazykový pohovor v cudzom jazyku. 

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2 s ohľadom na bod 3 prostredníctvom právneho a informačného portálu Slov-Lex.

Kontaktné údaje:

Ministerstvo spravodlivosti Slovenskej republiky
sekcia legislatívy
Račianska 71
813 11 Bratislava

email: barbora.minarova@justice.sk

5. Predpokladaný termín začatia pripomienkového konania:

August 2026

